Drome wat grond raak | Netwerk24
Deur Stephan Joubert 30 Oktober 2019 00:01
Om drome te droom, is een ding. Om drome te laat grond raak, is iets anders. Vra vir Josef. Een van sy drome het hom amper sy lewe gekos. Josef se broers het hom as 'n slaaf verkoop toe hulle hoor hoe hulle in sy droom voor hom buig.
Maar min mense besef dit was eintlik Josef se ander gawe, om drome uit te lê, wat later sy eie lewe gered het, asook dié van 'n ganse volk. Toe hy die farao se droom verklaar, was dit die roete wat God gebruik het om Egipte van ondergang te red.
Om net te droom, help nooit genoeg nie. Dit is eers wanneer jy die drome wat God in jou hart geplaas het, begin uitleef dat dinge gebeur. Dit is ook wanneer jy ander mense help om dieselfde te doen dat Sy wil geskied. Die regte drome moet lyf kry, dan kan die Here iets daarmee doen. Anders verander sulke drome later net in nagmerries.